**VILTIES KELIAS**

**Pagal Popiežiaus Pranciškaus trečiadienio katechezes apie viltį**

1. ***Dievas keliauja su manimi***

Kabo užrašas *Dievas keliauja su manimi* ir nuotrauka su rankomis bei 2 lapai *„Pasiimk tai, ko reikia“*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Mąstymas:**

Dievas su savo meile žengia drauge su mumis. Jis eina ir laiko mano ranką. Dievas nepalieka mūsų vienų. Viešpats Jėzus nugalėjo blogį ir atvėrė mums gyvenimo kelią.

 *„Pasigirsta balsas:
„Per dykumą tieskite Viešpačiui kelią!
Tyruose ištiesinkite mūsų Dievui vieškelį!
Kiekvienas slėnis tegu būna užpiltas,
kiekvienas kalnas bei kalva tebūna nukasta.
Uolėta žemė pavirs lyguma,
kalvotos apylinkės – slėniais.
Tada Viešpaties šlovė bus apreikšta!
(Iz 40, 1–2. 3–5).*

*Dykuma* yra vieta, kurioje sunku gyventi, kai jaučiamės apleisti ir be vilties, gal net praradę pasitikėjimą Dievu. Kai esame tamsoje, prispausti sunkumų, mes nesišypsome. Vienas iš pirmučiausių dalykų, nutinkantis žmonėms, kurie atsitolina nuo Dievo, yra tai, kad tie žmonės nesišypso. Galbūt jie gali garsiai kvatotis, sąmojingai pašiepti kitą… bet jiems trūksta šypsenos! Tik viltis dovanoja šypseną: tai šypsena viliantis rasti Dievą.

Gyvenimas dažnai yra dykuma, sunku keliauti per gyvenimą, bet jei mes pasitikime Dievu, tas kelias gali tapti gražus ir platus tarsi greitkelis. Tiesiog reikia niekuomet neprarasti vilties ir nepaliauti tikėjus visada, nepaisant nieko. Žvelgti į Viešpatį ir jis dovanos mus šypseną.

Kad ir kokia būtų ta dykuma mūsų gyvenime – ji taps žydinčiu sodu. Viltis nenuvilia!

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**UŽDUOTIS**

*Kabo lapas su dideliu užrašu „Pasiimk tai, ko reikia“ ir nuplėšiamais mažais lapeliais (kaip skelbimų lentoje su nuplėšiamais telefono numeriais).*

Dievas mus veda už rankos ir suteikia mums reikalingų malonių. Įsiklausykime į savo širdį ir išgirskime, ko mums labiausiai reikia šiandien. Nusiplėškite vieną lapelį ir eidami iki kitos stotelės apmąstykite maldoje, kur labiausiai reikia šios Dievo malonės.

*Dalyviai nusiplėšia lapelius.*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Priemonės:**

užrašas *Dievas keliauja su manimi*, nuotrauka su rankomis, 2 lapai *„Pasiimk tai, ko reikia“, lipni juostelė, guma, žirklės.*

Lapeliai: viltis, džiaugsmas, paguoda, ramybė, pasitikėjimas, drąsa, kantrybė, romumas, nuolankumas, pakantumas, meilė, stiprybė, pasitikėjimas, švelnumas, atleidimas

# *Abraomo viltis*

Kabo pavadinimas *Abraomo viltis* ir paveiksliukas su Abraomu

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Mąstymas:**

„Nematydamas jokios vilties, Abraomas patikėjo viltimi, jog tapsiąs daugelio tautų tėvu. Jis nepasidavė netikėjimui Dievo pažadu, bet įsitvirtino tikėjime, teikdamas Dievui garbę  ir būdamas tikras, jog, ką šis pažadėjo, tai įstengs ir įvykdyti. Todėl jam tai buvo įskaityta teisumu.“ (*Rom* 4, 18.20-22).

„Nematydamas jokios vilties… patikėjo viltimi.“ Tai labai stipri nuostata: net kai nėra vilties, turiu viltį.

Pasitikėdamas šiuo pažadu Abraomas leidžiasi į kelionę, sutinka palikti savo kraštą ir tapti svetimšaliu, turėdamas viltį sulaukti to „neįmanomo“ sūnaus, kurį Dievas turi jam duoti, nepaisant to, kad Saros įsčios jau buvo apmirusios. Abraomas tiki, jo tikėjimas atsiveria iš pažiūros neprotingai vilčiai; tai gebėjimas pranokti žmogiškąjį samprotavimą, pasaulio išmintį ir gudrybę, pranokti tai, kas paprastai laikoma sveika nuovoka, ir patikėti tuo, kas neįmanoma. Viltis atveria naujus horizontus, suteikia gebėjimą svajoti apie tai, kas net neįsivaizduojama. Viltis leidžia įžengti į nežinomos ateities sutemas ir keliauti šviesoje. Vilties dorybė yra graži; ji teikia mums daug jėgų gyvenimo kelyje.

Tačiau tai yra sunkus kelias. Abraomo gyvenime taip pat ateina krizės ir prislėgtumo momentas. Abraomas skundėsi Dievui. Vis dėlto pats jo skundas yra tikėjimo forma, tai malda. Nepaisant visko, Abraomas ir toliau tiki Dievu ir turi viltį, kad kažkas dar gali įvykti.

Tikėjimas nėra vien tik tyla, viską priimant be atsikirtimo, viltis nėra tikrumas, kuris saugo nuo abejonių ir bejėgiškumo. Tikėjimas taip pat reiškia kovą su Dievu, mūsų kartėlio atskleidimą jam be apsimestinio „maldingumo“. Viltis reiškia, kad žmogus nebijo tikrovės tokios, kokia ji yra, ir nebijo priimti jos prieštaringumo.

Tai yra tikėjimas, tai vilties kelias, kuriuo turime eiti kiekvienas iš mūsų. Jei mums liks tik vienintelė galimybė žvelgti į žvaigždes, tai reiškia, kad atėjo laikas pasitikėti Dievu. Nėra gražesnio dalyko. Meilė nenuvilia.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**UŽDUOTIS**

Iš Abraomo mokomės pasitikėti Dievu, kliautis juos netgi tuomet, kai nemati kelio.

Dalyviai sustoja poromis, vienam užrišamos akys, o kitas turi jį vesti per kliūtis. Pusiaukelėje iki kitos stotelės arba sugrįžus atgal, apsikeičiama vietomis.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Priemonės:**

pavadinimas „ Abraomo viltis“, paveiksliukas su Abraomu, raiščiai akims, daiktai kliūčių ruožui

#  *Viltis ir bendruomenė (plg. Rom 12, 9–13)*

Kabo pavadinimas *Viltis ir bendruomenė,* nuotrauka.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Mastymas:**

*Visi išsitraukia po lapelį su Šv.Rašto ištrauka ir bet kokia tvarka perskaito (nėra būtina skaityti iš eilės, ir nieko tokio jei ištraukos kartojasi) (1 Tes 5, 11–22 ir* Rom 12,9-21; 13,8)

*Guoskite ir stiprinkite vieni kitus... (1 Tes 5, 11)*

*Taikiai sugyvenkite tarp savęs! (1 Tes 5, 13)*

*...Įspėkite nedrausminguosius... (1 Tes 5, 14)*

*...padrąsinkite silpnuosius... (1 Tes 5, 14)*

*...būkite kantrūs visiems! (1 Tes 5, 14)*

*Žiūrėkite, kad kas neatsimokėtų kam nors blogu už bloga... (1 Tes 5, 15)*

 *...visuomet skatinkite daryti gera vieni kitiems ir visiems. (1 Tes 5, 15)*

*Visuomet džiaukitės... (1 Tes 5, 16)*

*Be paliovos melskitės! (1 Tes 5, 17)*

*Už viską dėkokite, nes to Dievas nori iš jūsų Kristuje Jėzuje. (1 Tes 5, 18)*

*Negesinkite dvasio**s! (1 Tes 5, 19)*

*Visa ištirkite ir, kas gera, palaikykite! (1 Tes 5, 21)*

*Susilaikykite nuo visokio blogio! (1 Tes 5, 22)*

*Meilė tebūna be veidmainystės. ( Rom 19, 9)*

*Bodėkitės pikto, laikykitės gero. (Rom 12, 9)*

*Nuoširdžiai mylėkite vieni kitus broliška meile... (Rom 12, 10)*

*...lenktyniaukite tarpusavio pagarba. (Rom 12, 10)*

*Nebūkite apsileidę, bet uolūs, karštos dvasios, tarnaukite Viešpačiui. (Rom 9, 11)*

*Džiaukitės viltyje... (Rom 12, 12)*

*...būkite kantrūs varge, ištvermingi maldoje. (Rom 12, 12)*

*Rūpinkitės šventųjų**reikalais... (Rom 12, 13)*

 *...puoselėkite svetingumą. (Rom 12, 13)*

*Laiminkite savo persekiotojus, laiminkite ir nekeikite. (Rom 12, 14)*

*Džiaukitės su besidžiaugiančiais, verkite su verkiančiais.  (Rom 12,15)*

*Sutarkite tarpusavyje. (Rom 12, 16)*

*Nesiveržkite prie aukštų dalykų, bet pasitenkinkite kukliais. (Rom 12, 16)*

*Nelaikykite savęs išmintingais. (Rom 12, 16)*

*Niekam neatmokėkite piktu už pikta... (Rom 12, 17)*

*...rūpinkitės tuo, kas gera visų žmonių akyse.  (Rom 12, 17)*

*Kiek galima ir kiek nuo jūsų priklauso, gyvenkite taikoje su visais žmonėmis. (Rom 12, 18)*

*Nekeršykite patys, mylimieji, bet palikite tai Dievo rūstybei... (Rom 12, 19)*

*... jei tavo priešininkas alksta, pavalgydink jį, jei trokšta, pagirdyk jį. (Rom 12, 20)*

*Nesiduok pikto nugalimas, bet nugalėk pikta gerumu. (Rom 12, 21)*

*Niekam nebūkite ko nors skolingi, išskyrus tarpusavio meilę... (Rom 13, 8)*

*... venkite ginčų dėl skirtingų nuomonių. (Rom 14, 1)*

*...Liaukimės teisti vieni kitus (Rom 14, 13)*

Esame raginami būti bendruomeniškais ir melstis vieni už kitus bei paremti vienas kitą. Kad padėtume vieni *kitiems* ne tik varguose, įvairiuose kasdienio gyvenimo poreikiuose, bet kad paremtume vienas kitą viltyje.

Krikščioniškoji viltis negali apsieiti be nuoširdžios ir konkrečios artimo meilės.

*„Mes, stiprieji“ – turintieji tikėjimą bei viltį arba neturintieji didelių sunkumų, – „turime pakęsti silpnųjų silpnybes, ne sau pataikauti“ (Rom 15, 1).*

Mokykimės pakelti kitų silpnybes. Netverti sienų, bet statyti tiltus, neatsiliepti blogiu į blogį, bet nugalėti blogį gėriu, o nuoskaudą – atleidimu.

Be Šventosios Dvasios neįmanoma turėti vilties, todėl nepaliaujamai kvieskime Šventąją Dvasią. Jeigu nėra lengva tikėti, tai tuo sunkiau turėti viltį. Tačiau kai mūsų širdyje apsigyvena Šventoji Dvasia, ji leidžia mums suprasti, kad neturime būgštauti, kad Viešpats yra arti ir mumis rūpinasi.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**UŽDUOTIS**

Melskimės vieni už kitus, netgi už tuos, kuriuos mažai pažįstame, už tuos, kurių nemėgstame, su kuriais gyvename ir dirbame.

*Išsitraukia vardą žmogaus, už kurį melsis einant iki kitos stotelės.*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Priemonės:**

Lapeliai su Šv.Rašto ištraukomis, pintinėlė, lapeliai su dalyvių vardais

# *Viskas yra malonė (plg. Rom 5, 1–5)*

Kabo pavadinimas *Viskas yra malonė* ir nuotrauka.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Mastymas:**

*O viltis neapgauna, nes Dievo meilė yra išlieta mūsų širdyse Šventosios Dvasios, kuri mums duota. (Rom 5,5)*

Išmokę į viską žvelgti Šventosios Dvasios šviesoje, pažinsime, kad viskas yra malonė! Viskas yra dovana! Gerai įsimąsčius pasirodo, kad – istorijoje, taip pat mūsų gyvenime – veikiame ne tiek mes, bet visų pirma Dievas. Jis yra absoliučiai svarbiausias veikėjas, kuriantis viską kaip malonės dovaną, audžiantis savo išganymo planą ir įgyvendinantis jį dėl mūsų per savo Sūnų Jėzų. Iš mūsų reikalaujama, kad mes visa tai pripažintume, su dėkingumu priimtume ir tai laikytume gyriaus ir didžiulio džiaugsmo pagrindu. Jeigu taip darome, gyvename ramybėje su Dievu ir patiriame laisvę. Ta ramybė apima visas gyvenimo sritis bei santykius: esame taikoje su savimi, taikoje su savo šeima, patiriame ramybę bendruomenėje, darbovietėje, su kasdien savo kelyje sutinkamais žmonėmis.

Krikščioniškoji viltis yra tvirta, ji niekuomet nenuvilia. Viltis neapgauna! Ji nėra grindžiama tuo, ką galime nuveikti arba kuo galime būti, netgi ne tuo, kuo galime tikėti. Krikščioniškosios vilties pagrindas yra ištikimiausias ir tikriausias dalykas, koks tik gali būti, – tai meilė, kurią kiekvienam iš mūsų puoselėja Dievas. Lengva pasakyti: Dievas mus myli. Visi taip sakome. Tačiau truputį susimąstykite, ar kiekvienas įstengia pasakyti: esu tikras, kad Dievas mane myli? Nėra labai lengva tai pasakyti. Tačiau tai tiesa. Gera pratyba yra kartoti sau: Dievas mane myli. Tame įsišaknijęs mūsų saugumo jausmas, tame įsišaknijusi mūsų viltis. Viešpats gausiai išlieja į mūsų širdis Šventąją Dvasią, kuri yra Dievo meilė: kaip kūrėją, kaip laidą, kad galėtų puoselėti mūsų tikėjimą ir išlaikyti gyvą viltį. Ir tą tikrumą: Dievas mane myli. „O tuo sunkiu momentu?“ – Dievas mane myli. „O mane, padariusį blogų, piktų dalykų?“ – Dievas mane myli. To tikrumo niekas iš mūsų neatims. Turime tai kartoti kaip maldą: Dievas mane myli. Esu tikras, jog Dievas mane myli. Esu tikra, kad Dievas mane myli.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**UŽDUOTIS**

**1 variantas**. Mes nesame tobuli, dažnai maištaujantys, aštrūs ir kampuoti, bet Dievas vis tiek mus myli. Pasiimkite po molinę šukę, ant kurios užrašykite Dievas mane myli. Neskubėkite, išjauskite kiekvieną žodį rašant, pajuskite Dievo meilę.

**2 variantas.** Dievas mus myli nepaisant nieko. Pasiimkite po akmenėlį ir užrašykite Dievas mane myli. Neskubėkite, išjauskite kiekvieną žodį rašant, pajuskite Dievo meilę. *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Priemonės:**

Pavadinimas *Viskas yra malonė,* nuotrauka, sudaužyto vazono šukės arba akmenėliai, paprasti pieštukai

# *Šventieji – vilties liudytojai*

Kabo pavadinimas *Šventieji – vilties liudytojai* ir šventųjų paveikslėliai.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Mastymas:**

Krikšto dieną už mus skambėjo malda šventųjų intencija. Daugelis mūsų tuo metu buvome tėvų atnešti ant rankų kūdikiai. Kunigas kvietė visą bendruomenę melstis už krikštijamuosius prašant šventųjų užtarimo. Tai pirmas kartas gyvenime, kai mums buvo padovanota „vyresnių“ brolių ir seserų – šventųjų bendrystė, – jie ėjo tuo pačiu keliu kaip ir mes, patyrė tokius pačius sunkumus ir amžiams gyvena Dievo prieglobstyje. Laiške žydams ši mus supanti bendrija apibūdinama kaip „liudytojų debesis“ (12, 1). Tai šventieji: liudytojų debesis.

Kas gi mes esame? Esame dulkės, siekiančios dangaus. Mūsų jėgos silpnos, bet galingas yra malonės slėpinys, dalyvaujantis krikščionio gyvenime.

Tegul Viešpats mus visus apdovanoja *viltimi, jog būsime šventi*. Kažkas iš jūsų galėtumėte manęs paklausti: „Tėve, kaip galima būti šventam kasdieniame gyvenime?“ Taip, galima. „Ar tai reiškia, kad privalome melstis visą dieną?“ Ne, tai reiškia, kad visą dieną turi vykdyti savo pareigas: melstis, eiti į darbą, rūpintis vaikais. Tačiau visa tai reikia daryti atvira Dievui širdimi, idant darbas, taip pat liga ar kančia, patiriami sunkumai – visa tai būtų atverta Dievui. Taip galima tapti šventam. Tegul Viešpats suteikia mums viltį, kad būsime šventi. Negalvokime, kad tai sunku, kad lengviau būti nusikaltėliu nei šventuoju. Ne. Galima būti šventuoju, nes mums padeda Viešpats; jis mums padeda.

Tegul Viešpats suteikia mums malonę įtikėti jį taip stipriai, kad taptume šiam pasauliui Kristaus paveikslu.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**UŽDUOTIS**

Kiekvienas iš mūsų turime savo šventąjį globėją, kurio vardą gavome krikšto metu. Prisiminkime juos ir kreipkimės maldoje. Kiekvienas pasakykite savo šventojo globėjo vardą, o mes visi kartu atliepsime žodžiais Melski už mus.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Priemonės:**

Pavadinimas *Šventieji – vilties liudytojai, šventųjų paveikslėliai debesėliuose*

# *Kas myli, turi vilties džiaugsmą*

Kabo užrašas *Kas myli, turi vilties džiaugsmą*, paveiksliukas širdis su užrašu: *„Dievas mums parodė savo meilę tuo, kad Kristus numirė už mus, kai tebebuvome nusidėjėliai“ (Rom 5, 8).*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Mastymas:**

Dievo žengiamas pirmutinis žingsnis mūsų link yra išankstinė ir besąlygiška meilė. Dievas myli mus pirmas. Jis myli mus ne todėl, kad mumyse kažkas sukelia meilę. Dievas myli mus, nes jis pats yra meilė, o meilė pati savaime linkusi skleistis ir dovanotis.

*„Dievas mums parodė savo meilę tuo, kad Kristus numirė už mus, kai tebebuvome nusidėjėliai“ (Rom 5, 8).*

*Kai tebebuvome nusidėjėliai*. Tai besąlyginė meilė. Dievas nereikalauja iš mūsų tobulumo, bet priešingai, kviečia pripažinti, kad mūsų būdas mylėti yra paženklintas nuodėmės. Tačiau ir tai yra malonė, nes leidžia mums suprasti, kad iš tikrųjų negebame mylėti patys: mums reikia, kad Viešpats nuolat atnaujintų šią dovaną mūsų širdyse savo begalinio gailestingumo patirtimi. Tuomet vėl atsigręšime ir imsime vertinti mažus dalykus, paprastus kasdienius dalykus ir įstengsime mylėti kitus, kaip Dievas juos myli.

Viešpaties Jėzaus mums paliktas didysis įsakymas yra apie meilę: mylėti Dievą visa širdimi, visa siela, visu protu ir mylėti artimą kaip save (plg. *Mt* 22, 37–39). Tai reiškia, kad esame pakviesti mylėti ir praktikuoti artimo meilę. Tai yra mūsų aukščiausias pašaukimas, mūsų išskirtinis pašaukimas. Jis taip pat susijęs su krikščioniškosios vilties džiaugsmu. Kas myli, turi vilties džiaugsmą, kylantį iš susitikimo su didžiąja meile, tai yra Viešpačiu.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**UŽDUOTIS**

Kokių vaistų reikia norint pakeisti nelaimingo žmogaus širdį?

Kokie vaistai gali pakeisti nelaimingo žmogaus širdį? [Žmonės atsako: „meilė“.]

O kaip mes galime leisti žmogui pajusti, kad jis yra mylimas?

Turime pirmiausia jį apkabinti. Padėkime jam pajusti, kad jis norimas, svarbus.  Čia skleidžiasi vilties dovana. O viltis kyla iš Dievo Tėvo, kuris myli mus tokius, kokie esame: jis myli mus visus ir visada.

Leiskime šalia esantiems žmonėms pajusti, kad jie yra mylimi, kad Dievas ir per mus dovanoja jiems savo meilę. Prieikime prie kiekvieno dalyvio, jį palaiminkite kryžiaus ženklu ant kaktos ir apkabinkite.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Priemonės:**

Užrašas *Kas myli, turi vilties džiaugsmą*, paveiksliukas širdis su užrašu: *„Dievas mums parodė savo meilę tuo, kad Kristus numirė už mus, kai tebebuvome nusidėjėliai“ (Rom 5, 8).*

# *Kryžiaus viltis (plg. Jn 12, 24–25)*

Užrašas *Kryžiaus viltis*, kryžius, dega didelė žvakė

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Mastymas:**

Žemiškos viltys žlunga prieš kryžių, tačiau gimsta naujos viltys, išliekančios amžinai. Iš kryžiaus gimusi viltis yra kitokia, ji skiriasi nuo žlungančių vilčių, iš pasaulio kylančių vilčių. Tačiau kokia tai viltis?

Jėzus atnešė į pasaulį naują viltį ir tai padarė panašiai kaip grūdas: Jis tapo labai mažas, kaip kviečio grūdas; jis paliko dangiškąją šlovę, kad ateitų pas mus. Jėzus „nukrito į žemę“. Tačiau to dar nepakako. Idant atneštų vaisių, Jėzus išgyveno meilę iki galo ir leidosi praveriamas mirties, panašiai kaip grūdas atsiveria po žeme. Būtent ten, pačiame giliausiame jo pažeminimo taške, kuris taip pat yra iškiliausias meilės taškas, prasiskleidžia viltis. Jei kas nors paklaustų: „Kaip kyla viltis?“ – „Nuo kryžiaus.

Pažvelk į kryžių, žvelk į nukryžiuotą Kristų, iš ten kyla viltis, kuri niekuomet nepraeina, kuri tęsiasi iki amžinojo gyvenimo. Jėzus perkeitė mūsų nuodėmę į atleidimą; mūsų mirtį į prisikėlimą, mūsų baimę į pasitikėjimą. Štai kodėl ant kryžiaus gimė mūsų viltis, ten ji nuolat gimsta iš naujo. Todėl su Jėzumi visos mūsų tamsybės gali būti perkeistos į šviesą, kiekvienas pralaimėjimas – į pergalę, kiekvienas nusivylimas – į viltį.

Iš tikrųjų šios tikros meilės kelias yra kryžius, pasiaukojimas, kaip Jėzaus. Kryžius yra būtinas perėjimas, tačiau jis nėra tikslas, tai perėjimo etapas. Tikslas yra šlovė, ir tai atskleidžia mums Prisikėlimas.

Meilė yra mūsų vilties variklis. Kiekvienas galime paklausti savęs: „Ar aš myliu? Ar išmokau mylėti? Ar mokausi kasdien mylėti vis labiau?“, nes meilė mūsų vilties variklis.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**UŽDUOTIS**

Mums visiems gera stabtelėti prieš Nukryžiuotąjį – pažvelgti į jį ir ištarti: „Su Tavimi niekas neprarasta. Su Tavimi visuomet galiu turėti viltį. Tu esi mano viltis.“

Dabar žvelkime į Nukryžiuotąjį ir drauge tris kartus ištarkime nukryžiuotam Jėzui: „Tu esi mano viltis.“ Visi: „Tu esi mano viltis.“ Garsiau! „Tu esi mano viltis.“

**Variantas 1.** Nuo prie kryžiaus esančios didelės žvakės užsidega mažas (tabletes) ir jas sustato prie kryžiaus.

**Variantas 2**. Kiekvienas užrašo ant lapelio Tu esi mano viltis ir užklijuoja ant kryžiaus.

Susikabiname rankomis ir meldžiamės Tėve mūsų malda.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Priemonės:**

Užrašas *Kryžiaus viltis*, kryžius, didelė žvakė, mažos žvakutės (arba lipnūs lapeliai), rašikliai, degtukai, muzika